Første ajourføring af meddelelserne fra medlemsstaterne i henhold til artikel 23 i Rådets forordning (EF) nr. 1348/2000 af 29. maj 2000 om forkyndelse i medlemsstaterne af retslige og udenretslige dokumenter i civile og kommercielle sager(1)

(2001/C 202/07)

Denne ajourføring indeholder yderligere oplysninger og ændringer fremsendt af medlemsstaterne.

Der sker senere en yderligere ajourføring vedrørende Nederlandene (yderligere oplysninger vedrørende artikel 9) og vedrørende Tyskland.

Eventuelle senere ændringer af faktuelle oplysninger, såsom adresseændringer, vil ikke blive offentliggjort i De Europæiske Fællesskabers Tidende, men vil fremstå på Kommissionens netsted http://europa.eu.int/comm/justice_home/unit/civil_reg1348_da.htm.

1. I indledningen indsættes følgende stykke: "For så vidt angår artikel 14 er det underforstået, at sprogbestemmelserne i artikel 8 finder anvendelse, når en medlemsstat ikke har meddelt særlige sprogbestemmelser."

2. For Belgien:

I artikel 2, punkt 5 og 7, bortfalder parenteserne.

I artikel 3 indsættes følgende som næstsidste afsnit: "Oplysninger kan meddeles pr. post, telefax, elektronisk post eller telefon."

Artikel 9 affattes således: "Artikel 9

Datoen for forkyndelse

Belgien har i sinde at fravige den ordning, der er fastsat i artikel 9, stk. 1 og 2, ved at udvide anvendelsesområdet for stk. 2, som derefter skal læses således: 'I forbindelse med forkyndelse af et retsligt eller udenretsligt dokument er den dato, der gælder i forhold til rekvirenten, dog den, der er fastsat i lovgivningen i den medlemsstat, hvorfra dokumentet hidrører.'

Begrundelse

Belgien mener, at hensynet til rekvirentens retssikkerhed berettiger, at der fastsættes en dato for forkyndelse af dokumentet, uden at dette berører beskyttelsen af den anden part, som omhandlet i artikel 9, stk. 1.

I sin nuværende form kan stk. 2 skade rekvirentens rettigheder.

Også i situationer, hvor lovgivningen ikke fastsætter nogen frist for handling, er det i forbindelse med retslige og udenretslige dokumenter vigtigt at fastslå, at foretagelsen af en handling har retsvirkning.

Hvis en part i en sag har tabt i første instans og ønsker at appellere, skal han have mulighed for dette uden at afvente, at dommen formelt er forkyndt.

Det samme gælder, hvis en person, der ønsker at afbryde en forældelse, foranstalter forkyndelse af et (udenretsligt) dokument med denne virkning."

Artikel 14, sidste led, affattes således: "- følgende formular skal anvendes:

'>PIC FILE= "C_2001202DA.001101.TIF">

>PIC FILE= "C_2001202DA.001201.TIF">

>PIC FILE= "C_2001202DA.001301.TIF">'

".

3. For Spanien:

Artikel 2 affattes således: "Artikel 2

Fremsendende instanser

I Spanien er de fremsendende instanser 'Secretarios Judiciales de los distintos Juzgados y Tribunales.'".

I artikel 14 indsættes følgende punktum: "Oversættelsesreglerne i forordningens artikel 5 og 8 skal ligeledes overholdes."

4. For Irland:

Artikel 4 affattes således: "Artikel 4

Fremsendelse af dokumenter

Irland accepterer, at anmodningen (standardformulare) udfyldes på engelsk eller gælisk."

Artikel 10 affattes således: "Artikel 10

Afleveringsattest og kopi af det forkyndte dokument

Irland accepterer, at afleveringsattesten udfyldes på engelsk eller gælisk."

5. For Italien:

Artikel 9 affattes således: "Artikel 9

Datoen for forkyndelse

Der er ikke udtrykt hensigt om fravigelse."

Teksten til artikel 19 affattes således: "Italien agter ikke at anvende de i stk. 2 og 4 omhandlede meddelelser."

6. For Luxembourg:

Artikel 2 affattes således: "Artikel 2

Fremsendende instanser

Stævningsmænd med beføjelse til at forkynde dokumenter. Retssekretærer med beføjelse til at forkynde dokumenter."

I artikel 19, andet afsnit, ændres sætningsleddet "efter dommens forkyndelse" til "efter dommens afsigelse".

7. For Nederlandene:

Artikel 9 affattes således: "Artikel 9

Datoen for forkyndelse

Nederlandene agter at fravige artikel 9, stk. 1 og 2. Den nærmere formulering vil blive meddelt efter parlamentets vedtagelse."

8. For Portugal:

Artikel 14 affattes således: "Portugal erklærer at acceptere postforkyndelse, forudsat at dokumentet sendes anbefalet med modtagelsesbevis og ledsages af en oversættelse i overensstemmelse med forordningens artikel 8."

9. For Finland:

Artikel 4 affattes således: "Artikel 4

Fremsendelse af dokumenter

Foruden finsk og svensk accepterer Finland også, at anmodningsformularen udfyldes på engelsk."

Artikel 10 affattes således: "Artikel 10

Afleveringsattest og kopi af det forkyndte dokument

Foruden finsk og svensk accepterer Finland også, at afleveringsattesten udfyldes på engelsk."

10. For Det Forenede Kongerige:

I artikel 3, punkt "2. Skotland" indføjes følgende oplysning: " E-post: david.berry@scotland.gsi.gov.uk ".

Artikel 3, punkt 4, affattes således: "4. Gibraltar The Registrar of the Supreme Court of Gibraltar Supreme Court

Law Courts

277 Main Street Gibraltar Tlf. (350) 788 08 Fax (350) 771 18."

Artikel 14 affattes således: "Artikel 14

Postforkyndelse

Postforkyndelse af et dokument kan kun accepteres pr. anbefalet brev. Der skal som bevis for afleveringen af dokumentet indhentes en underskrift fra modtageren eller enhver anden person, der kan kvittere for modtagelsen på modtagers vegne.

Modtageren kan afvise forkyndelsen af hoveddokumentet, hvis det ikke er ledsaget af en bekræftet oversættelse til engelsk eller en bekræftet oversættelse til et sprog, han forstår."

I artikel 15 indsættes som punkt 3: "3. Gibraltar:

Gibraltar modsætter sig ikke den mulighed for direkte forkyndelse, der er omhandelt i artikel 15, stk. 1."

I artikel 19 indsættes som punkt 3: "3. Gibraltar:

Når domstolen overvejer at omstøde en udeblivelsesdom, må den tage hensyn til, om den person, der søger at få en udeblivelsesdom omstødt, udfortøvet indgav anmodning herom."

(1) EFT C 151 af 22.5.2001, s. 4.